ฝนถล่มกรุงต่อเนื่อง ส่งผลน้ำท่วมขังหลายพื้นที่ ปทุมธานี คลองรังสิตฯ ขึ้นธงแดง แจ้งประชาชนยกของขึ้นที่สูง
จากเหตุฝนตกหนักทั่วพื้นที่กรุงเทพมหานคร ในช่วงบ่ายต่อเนื่องจนถึงช่วงเย็นนี้ ส่งผลให้มีน้ำท่วมขังและการจราจรติดขัดในหลายพื้นที่  โดยในเขตดินแดง มีน้ำท่วมขังตั้งแต่ซอยประชาสงเคราะห์ 27 ไปจนถึงบริเวณซอยอินทามระ 22 ระดับน้ำเลยฟุตบาทขึ้นมา รถยนต์และมอเตอร์ไซค์สัญจรได้แต่ต้องใช้ความระมัดระวัง ขณะที่บริเวณแยกสุทธิสารจากสะพานควายมุ่งหน้ารัชดารถติดขัดมาก  ส่วนบริเวณถนนแจ้งวัฒนะ สำนักงานเขตหลักสี่ แจ้งประชาชนหลีกเลี่ยงเส้นทางถนนแจ้งวัฒนะ เขตหลักสี่ขาเข้าและขาออก เนื่องจากมีน้ำท่วมขังถึงระดับขอบฟุตบาท ส่วนคลองเปรมประชากรน้ำอยู่ในระดับสูงและแจ้งเตือนให้ประชาชนที่อยู่ริมคลองยกสิ่งของขึ้นที่สูงและระมัดระวังเรื่องไฟฟ้าด้านกองบังคับการตำรวจจราจร รายงานว่า บริเวณวงเวียนบางเขนมียังมีน้ำท่วมขัง ทำให้รถติดขัดมากทุกด้าน มีเจ้าหน้าที่ลงพื้นที่อำนวยความสะดวกแล้วแล้ว แต่รถยังคงชะลอตัว ขณะนี้สำนักงานเขตบางเขนได้นำกระสอบทรายมาปูเป็นทางสำหรับคนเดิน ขณะที่โซนจังหวัดปทุมธานี ถนนพหลโยธินขาออก บริเวณหน้าอนุสรณ์สถานแห่งชาติมีน้ำท่วมสูง ไปจนถึงตลาดสี่มุมเมือง เซียร์รังสิต และปากทางลำลูกกาทิศทางขาเข้า ทำให้การจราจรติดขัดตั้งแต่ทางลงสะพานข้ามคลองรังสิต ถึงจุดกลับรถ กม.ที่ 27 ส่วนขาออก ติดตั้งแต่ตรงข้ามซอยแอนเน็กซ์ ถึงหน้าตลาดสี่มุมเมือง ด้านถนนรังสิตนครนายก ขาออก บริเวณทางเข้า-ออก ศูนย์การค้าฟิวเจอร์พาร์คยังคงมีน้ำท่วมทุกช่องทางและการจราจรหนาแน่นเริ่มตั้งแต่บริเวณคลอง 3 -คลอง 4 ต่อเนื่องไปถึงถนนรังสิตปทุมธานี มุ่งหน้าต่างระดับรังสิต ท้ายสะสมถึงแยกวัดเสด็จ ถ.345 (ซ่อมสร้าง) มุ่งหน้าแยกบางพูน ท้ายอยู่ตรงข้ามวัดเทพสรธรรมารามนอกจากนี้ ระดับน้ำในคลองรังสิตประยูรศักดิ์ เขื่อนสะพานแดง ยังอยู่ในระดับธงแดงเสี่ยงอันตรายสูงสุดและเริ่มเอ่อล้นตลิ่งเข้าท่วมบนถนน ทำให้เทศบาลนครรังสิตประกาศเตือนให้ประชาชนยกของขึ้นที่สูง พร้อมเตรียมสถานที่สำหรับเป็นศูนย์พักพิงสถานการณ์น้ำท่วม 5 จุด คือ โรงเรียนดวงกมล โรงเรียนประถมศึกษานครรังสิต โรงเรียนนครรังสิต สิริเวชชะพันธ์ โรงเรียนมัธยมนครรังสิต โรงเรียนเพียรปัญญาและเตรียมสถานที่จอดรถ 3 จุด บริเวณโดมซอยรังสิต-นครนายก 30, อาคาร 100 ปี เมืองธัญญบุรี และทางขึ้นโทลเวย์ และประกาศปิดถนนเลียบคลองหนึ่ง ตั้งแต่บริเวณสะพานฟ้า-สะพานแดง